מספר פנימי: 2081516

הכנסת העשרים ושתיים

**יוזם:**  **חבר הכנסת** **אילן גילאון**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/463/22

הצעת חוק ביטוח בריאות ממלכתי (תיקון – זכות למכשיר ניידות קלנועית), התש״ף–2019

|  |  |  |
| --- | --- | --- |
| תיקון התוספת השלישית | 1. | בחוק ביטוח בריאות ממלכתי, התשנ"ד–1994[[1]](#footnote-2), בתוספת השלישית, בפרט 4(ב), בסופו יבוא: |
|  |  | "24. מכשיר ניידות קלנועית." |

דברי הסבר

מטרת הצעת החוק היא הכרה של משרד הבריאות בקלנועית כמכשיר שיקומי שהמשרד משתתף במימונו. אנשים עם מוגבלות שמתקשים בהליכה חייבים במקרים רבים להשתמש במכשירי עזר, וזאת כדי להגיע לרמת תפקוד מיטבית בהתאם למגבלות הגופניות הקיימות. אחד הקשיים הגדולים עמם מתמודדת אוכלוסייה זו, קושי עליו לא ניתן להתגבר הוא הקושי ללכת ברגל. לאנשים המתקשים בניידות ישנם כיום פתרונות כגון שימוש בהליכון, קביים או כיסא גלגלים (רגיל או ממונע). הקלנועית היא מכשיר ניידות נוח במיוחד אשר יכול לתת מענה לצורכיהם של אנשים רבים המתקשים בניידות, אך כיום הוא אינו כלול בחוק ביטוח בריאות ממלכתי ולכן רופאים מוסמכים אינם יכולים להמליץ עליו למרות יכולתו לספק פתרון לאוכלוסייה זו.

אנשים שזקוקים למכשיר זה נאלצים לרכוש אותו בצורה עצמאית ללא שום סבסוד וללא עידוד של רופא מוסמך. עלות הקלנועית כיום היא כ-7,000 שקלים חדשים וידם של רבים אינה משגת לרכוש אותה. אנשים אלו נאלצים להתמודד עם קשיים פיזיים ומוטוריים רבים ללא כל סיוע חיצוני מתאים ובמקרים רבים מצבם הבריאותי עלול להתדרדר ויש סיכון כי ייגרם להם נזק גופני בלתי הפיך. הניידות שמאפשרת הקלנועית מסייעת לאותם אנשים הזקוקים לה להמשיך לנוע באופן חופשי בכוחות עצמם ולדאוג לרווחתם.

הקלנועית היא כלי עם מערכת הנעה חשמלית, במגוון דגמים וטווחים, אשר מאפשר הגעה למקומות נגישים בקהילה. הקלנועית, היא כלי קל לנשיאה ולאחסון בשל גודלו ורוחבו, הן ברכב והן במקומות ציבוריים ופרטיים, מאפשר התניידות נוחה מאוד למתנייד בשל העובדה שהוא צר באופן יחסי ועל כן מהווה תחליף מועדף על אנשים רבים אשר זקוקים לאמצעי עזר להתניידות כגון כיסא גלגלים ואחרים. קלנועיות רבות מתקפלות וניתנות לאחסון בכל רכב רגיל. עלות הכלי לצרכן היא זולה משמעותית מעלות כיסא גלגלים ממונע, כלי אשר כבר מצוי ברשימת המכשירים הרפואיים עליהם מגיע החזר. חשוב לציין, כי אנשים רבים בעלי מוגבלויות מעידים כי כלי זה משפר או תורם לדימויים העצמי וקבלת המצב הפיזי הקיים. יתרה מכך, משרד התחבורה והבטיחות בדרכים סיווג את הקלנועית ככיסא גלגלים ממונע, ואף ועדות הניידות של משרד הבריאות והמוסד לביטוח לאומי מכירות בנכה עם קלנועית כזקוק ומשתמש בכיסא גלגלים.

בהצעת חוק זו מוצע לכלול את הקלנועית ברשימת מכשירי השיקום שניתן לרכוש ולהסתייע במימון משרד הבריאות וזאת בהתאם להמלצת הגורם הרפואי המוסמך, בדומה למכשירים אחרים: כיסאות גלגלים, כיסאות שירותים, כיסאות טיולונים, מנועי עזר לכיסאות גלגלים ידניים ועוד.

שילוב אנשים עם מוגבלות בחברה הוא אינטרס עליון בכל חברה מתוקנת ומהווה מטרה לאומית וערכית ראשונה במעלה. על החברה ומוסדות המדינה בראש ובראשונה לשמש כעזר לאנשים עם מוגבלויות ולהעניק להם פתרון לבעיית הניידות עמה הם מתמודדים וזאת על מנת שיוכלו להשתמש באופן מלא ומיטבי בשירותים הציבוריים להם הם זקוקים.

הנגישות לסביבתו של האדם היא המפתח עבורו לשילוב אמיתי בחברה ולשוויון הזדמנויות במרבית התחומים. בנוסף, הנראות של אנשים עם מוגבלות בחברה מובילה לכך שילדים ומבוגרים פוגשים ציבור זה והסובלנות שלנו כחברה גדלה. מכאן קצרה הדרך לשותפות והשתתפות רבה יותר של אנשים עם מוגבלות הזקוקים למכשיר קלנועית בחיים הציבוריים והמקצועיים. כאמור, מכשיר זה מהווה תחליף לרגליים ומהווה אמצעי הכרחי לניידות אשר בלעדיו היא אינה מתאפשרת.

הצעת חוק דומה בעיקרה הונחה על שולחן הכנסת התשע-עשרה על ידי חבר הכנסת חיים כץ וקבוצת חברי הכנסת (פ/1367/19).

הצעות חוק זהות הונחו על שולחן הכנסת העשרים ועל שולחן הכנסת העשרים ואחת על ידי חבר הכנסת אילן גילאון (פ/2745/20; פ/198/21).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ' בחשוון התש"ף – 18.11.19

1. ס"ח התשנ"ד, עמ' 156. [↑](#footnote-ref-2)